

UPRAVNI ODJEL   
ZA GOSPODARSTVO

KLASA: 311-01/16-1/6

URBROJ: 2198/1-06/1-16-1

Zadar, 03. lipnja 2016.

Na temelju čl. 6. i 10. Zakona o poticanju razvoja malog gospodarstva („Narodne novine“ br. 29/02, 63/07, 53/12, 56/13) Upravni odjel za gospodarstvo Zadarske županije objavljuje

**JAVNI POZIV**

**za dodjelu potpora tradicijskim i umjetničkim obrtima za 2016. godinu**

1. **Predmet javnog poziva**

Predmet javnog poziva je dodjela bespovratnih sredstva Zadarske županije radi potpore radu tradicijskim i umjetničkim obrtima.

Bespovratna sredstva odobravaju se kao potpore male vrijednosti.

1. **Korisnici potpora**

Korisnici potpora su obrtnici, vlasnici tradicijskih i umjetničkih obrta, čije je prebivalište kao i sjedište obrta na području Zadarske županije i koji obavljaju djelatnost tijekom cijele godine.

Tradicijski obrti su: bačvar, dimnjačar, kišobranar, knjigoveža, kovač, brusač, krznar, mlinar, pećar, postolar, torbar, urar, izrada suvenira, kao i druge djelatnosti koje se obavljaju na tradicionalan način.

Umjetnički obrti su: puhanje stakla, brušenje stakla i kristala, izrada vitraja, graditelj glazbala, čipkarstvo, izrada i restauracija narodnih nošnji i dr.

Prednost kod dodjele sredstava potpore, pod istim uvjetima, imaju obrti koji posjeduju Uvjerenja o stjecanju tradicijskog, odnosno umjetničkog obrta., iz čl. 2 Pravilnika o tradicijskim, odnosno umjetnički obrtima („Narodne novine“ br. 112/07).

1. **Namjena i iznos potpora**

Potpore se odobravaju za slijedeće namjene:

* poboljšanje uvjeta rada u radionici/poslovnom prostoru,
* financiranje troškova nabave novih strojeva, opreme i alata,
* edukacija vlasnika i/ili zaposlenika (majstorski ispit, stručno usavršavanje i dr.),
* troškovi sudjelovanja na sajmovima i izložbama,
* izrada promidžbenog materijala,
* stjecanje uvjerenja o statusu tradicijskog/umjetničkog obrta.

U Proračunu Zadarske županije za 2016. godinu za ovu namjenu osiguran je iznos od 50.000,00 kuna. Pojedinačni iznos potpore može iznositi najviše 10.000,00 kuna.

1. **Postupak dodjele potpore**

Javni poziv se objavljuje na web stranici Zadarske županije, a otvoren je do 30. rujna 2016. godine.

Zahtjev se predaje neposredno u pisarnicu Zadarske županije ili poštom preporučenom pošiljkom na slijedeću adresu:

**Zadarska županija**

**Upravni odjel za gospodarstvo**

**23000 Zadar Božidara Petranovića 8.**

1. **Popis potrebne dokumentacije**

Zahtjev za potporu podnosi se na obrascu *Zahtjev za dodjelu potpora tradicijskim i umjetničkim obrtima,* uz koji se prilaže slijedeća dokumentacija:

* preslika obrtnice
* preslika osobne iskaznice vlasnika obrta
* kratak životopis vlasnika obrta
* kratak opis djelatnosti/proizvoda
* dokaz o planiranoj namjeni utroška sredstava potpore (računi/predračuni za namjene iz točke 3. ovog javnog poziva)
* preslika kartice IBAN-a vlasnika obrta
* BON-2
* uvjerenje o statusu tradicijskog/umjetničkog obrta (ako posjeduje)
* potvrda Porezne uprave da podnositelj prijave nije porezni dužnik
* prijava poreza na dohodak (ili račun dobiti i gubitka) za prethodnu godinu
* izjava da podnositelj zahtjeva nije u postupku predstečajne nagodbe niti u stečaju
* izjava o korištenju potpora male vrijednosti.

1. **Završne odredbe**

Dodatne informacije mogu se dobiti u Upravnom odjelu za gospodarstvo Zadarske županije u Zadru, Liburnska obala 6/III ili na tel. 023/350-360.

Davatelj potpore zadržava pravo zatražiti i dodatnu dokumentaciju.

O rezultatima javnog poziva podnositelji zahtjeva biti će izvješteni u roku od 30 dana od isteka roka za prijavu.

Davatelj potpore zadržava pravo kontrole namjenskog korištenja sredstava te u slučaju nenamjenskog korištenja zadržava prvo zatražiti povrat odobrenih sredstava.

Pročelnik:

Ante Vukašina, dipl. oec.